Document ID: /roh_data/filtered/fineweb-2-filterrobots_roh.jsonl.gz/72164

La presidenta communala resp. il president communal vegn eligida/eligius dil pievel per in temps d'uffeci da quater onns. La durada d'uffeci ei limitada a treis periodas d'uffeci en successiun. Per la presidenta communala resp. il president communal vegnan periodas d'uffeci precedentas ella suprastonza communala quintadas vitier a mesas, rundadas si sin la proxima cefra entira.
La presidenta communala resp. il president communal meina las activitads dalla suprastonza communala e tgamunescha la direcziun e l'administraziun. En cass urgents sa ella resp. el prender preventivamein las decisiuns provisorias necessarias. Ella resp. el vegn sustenida/sustenius en sia lavur dall'administraziun, surtut dalla canzlia.
Il presidi communal ei in uffeci cumplein dad 80 pertschien. L'indemnisaziun corrispunda alla classa da paga 24 dalla tabella da paga cantunala mintgamai actuala, ell'emprema perioda d'uffeci a 120 pertschien, ella secunda perioda d'uffeci a 124 pertschien ed ella tiarza perioda d'uffeci a 128 pertschien.